b'\n_START_ARTICLE_\nOaza\n_START_PARAGRAPH_\nOaza je izoliran otok rastlinstva v pu\xc5\xa1\xc4\x8davi, ki nastane ob osamljenem izviru, ribniku, jezeru ali podobnem viru sladke vode. Voda pride iz vodonosnika, zaprtega v neprepustne plasti kamnin, kjer se podzemna reka pribli\xc5\xbea povr\xc5\xa1ju ali pride na povr\xc5\xa1je prek manj\xc5\xa1e navpi\xc4\x8dne odprtine, bodisi po naravni poti (arte\xc5\xa1ki vodnjak), bodisi z umetnim vodnjakom. Vsak vir vode izkoristijo pti\xc4\x8di na selitvi, ki z iztrebki zasejejo rastlinska semena, zato se bregovi kmalu zarastejo._NEWLINE_Predstavljajo pomemben habitat za \xc5\xbeivali, ve\xc4\x8dje pa lahko tudi za ljudi, \xc4\x8de je vir vode zadosten za kmetijstvo. Oaze so bile skozi zgodovino klju\xc4\x8dnega pomena pri transportu in trgovanju prek pu\xc5\xa1\xc4\x8davskih obmo\xc4\x8dij; karavane obi\xc4\x8dajno potujejo med oazami, kjer si lahko na poti obnovijo zaloge vode in hrane. Zato je politi\xc4\x8dni oz. voja\xc5\xa1ki nadzor nad oazami na neki poti pogosto pomenil tudi nadzor nad trgovanjem na tej poti.\n_START_SECTION_\nEtimologija\n_START_PARAGRAPH_\nSlovenska beseda je, podobno kot v drugih jezikih, prevzeta prek latinske oasis iz gr\xc5\xa1ke \xe1\xbd\x84\xce\xb1\xcf\x83\xce\xb9\xcf\x82 (\xc3\xb3asis), ta pa naj bi bila izposojenka iz kopt\xc5\xa1\xc4\x8dine, besede ouahe v pomenu\xc2\xa0\xc2\xbbnaselje\xc2\xab.'